Dato: 19. november 2018

Tid: Kl. 15-17

Sted: Rådhuset, udvalgsværelse 8

Mødedeltagere: Lillian Wøhlk (Center Nord-Vest), Lisbeth Fog (Center Nørrebro), Lisbeth Jørgensen (Center Amager), Knud Fischer Møller (Hovedstaden SPOR), Bjarne Ove Nielsen (SIND), Lizzie Sørensen (SIND), Erik Olsen (LAP), Sine Møller Sørensen (ADHD Køben-havn), Birgitte Janischefska (Bedre Psykiatri), OC Christensen, Laila Herzog (Center Amager), Thomas Land (Center for Socialpolitik og Udvikling, Socialforvaltningen), Ken Strøm Andersen (Distriktspsykiatrien, Nørrebro, Region Hovedstadens Psykiatri), Eva Stokbro Hansen (Socialforvaltningen, Center for Socialpolitik og Udvikling), Nikoline Haugaard Jensen (Socialforvaltningen, Center for Socialpolitik og Udvikling, sekretær for Dialogforum)

# Referat

**1. Velkommen**

Mia Nyegaard byder velkommen til årets sidste møde. Hun beklager, at hun blev forhindret i at deltage i det sidste møde i august. Hun oplyser derudover, at Dialogforums hjemmeside er blevet opdateret.

**2. Godkendelse af dagsorden**

Dagsordenen blev godkendt.

**3. Godkendelse af referatet fra sidste møde**

Referatet blev godkendt med en ændring fra Sine, som ønsker, at følgende sætning i referatet justeres: *Sine siger, at materialet er komplekst og svært at forstå. Det er desuden underligt, at udviklingen i København sammenlignes med resten af Region Hovedstaden Det giver ikke mening, når man har kommuner som Hellerup, Holte, Espergærde mv. med."*

Sine synes ikke, at materialet er komplekst eller svært at forstå, men at der mangler en kodemanual, så der er mulighed for at se, hvad tallene dækker over. Sine undrer sig i stedet over, at det antages, at Københavns Kommune svarer til hele Region Hovedstaden med henblik på at lave en international sammenligning af regionen og andre storbyer verden over og på den baggrund konkluderer, at vækst og velstand kan gå hånd i hånd, og at København er et godt eksempel på høj vækst og høj grad af lighed. Sine har svært ved at se relevansen af denne kobling som indledning til en gennemgang af det kommunale budget, der er præget af besparelser, og som har store konsekvenser for nogle af de mest udsatte borgere i kommunen.

Nikoline justerer sætningen i referatet.

**4. Opsamling fra sidst**

Mia samler op på en række spørgsmål, der blev stillet på det sidste møde:

*Stigninger i husleje på botilbud*

Det blev på det sidste møde bemærket, at det er et problem, hvis huslejen på Thorupgården stiger efter genhusningen, og at boligens værdi ikke svarer til stigningen.

Mia fortæller, at den enkelte beboers husleje sammensættes konkret af to forskellige dele. Den ene del fastsættes på baggrund af boligens driftsudgifter, og den anden del består af den enkelte beboers indtægter. I dag bestemmes en boligs driftsudgifter bl.a. af antal m2 og udgifterne til el, varme og vand. Hvis det ændrer sig, ændrer huslejen sig også. Boligens værdi har derfor som sådan ikke indflydelse på huslejen. Med renoveringer kan det også ske, at driftsudgifterne falder, fordi man fx installerer nye varmepumpe mv., som er billigere end ældre modeller. En renovering skal derfor gerne betyde en driftsoptimering på de fleste tilbud.

Lisbeth Fog siger, at de i dag har en dårlig bolig til en høj husleje. Det er vigtigt, at der ses på det lejedes værdi.

Eva svarer, at der er bestemte regler om, hvordan man opkræver i boligudgifter i boliger efter serviceloven. Man betaler ud fra sin indkomst og driftsudgifterne. Forvaltningen må henholde sig til lovgivningen om beregning af husleje på botilbud efter serviceloven. Dialogforum kan overveje at rette henvendelse til statsligt niveau om reglerne om beregning af husleje på botilbud.

Lisbeth Fog spørger om, man fra politisk side synes, at det er rimeligt. Mia svarer, at der kan skrives et brev til staten.

Lisbeth Fog siger, at hun vil gerne lave udkast til brev til socialministeren, fra Dialogforum.

*Møder i følgegruppen til omstillingsplanen*

Mia fortæller, at der på det sidste møde blev spurgt, om der er planlagt flere møder i følgegrupperne for omstillingsplanen. Hun oplyser, at det forventes, at følgegruppen vil blive indkaldt til et nyt møde i januar næste år.

*Brug af Netværkets lokaler*

Mia fortæller, at Sine har spurgt til, hvad der skal ske med de lokaler, som døgnbehandlingstilbuddet Netværket holder til i. Der blev ikke afsat midler til Netværket i forbindelse med budgetaftalen for 2019, og derfor skal tilbuddet lukke.

Mia siger, at forvaltningen har undersøgt sagen, og der er ikke truffet en endelig beslutning om lokalerne endnu. Lokalerne tilhører Københavns Ejendomme under Økonomiforvaltningen, og Socialforvaltningen lejer lokalerne hos dem. Enten vil forvaltningen vil selv bruge lokalerne til andre formål, eller så opsiger forvaltningen lejemålet.

Sine spørger, hvornår forvaltningen senest skal opsige lokalerne. Eva svarer, at sekretariatet vender tilbage med svar.

*Betaling af transport til møder*

Mia siger, at OC har skrevet til hende, at han ønsker, at Dialogforum drøfter mulighederne for at få transporten til Dialogforums møder betalt. Umiddelbart har forvaltningen ikke mulighed for at betale jeres transportudgifter til møder i Dialogforum, men hvis der er et ønske hos medlemmerne om det, kan vi godt tage en drøftelse af det på et kommende møde.

Lisbeth Fog siger, at hun får betalt en taxabon fra botilbuddet.

OC siger, at det kan være vanskeligt at tage offentlig transport til møderne.

Mia svarer, at det tages op på et kommende møde, når forvaltningen har undersøgt økonomien og lovgivningen, herunder undersøgt praksis i de andre råd i forvaltningen.

*Breve om huslejestigninger og dyre boliger*

Mia opsummerer, at der på det sidste møde blev aftalt, at sekretariatet skal lave et udkast til et brev til forvaltningen fra Dialogforum om udfordringen med dyre boliger til Rådhuset og huslejestigninger til ministeriet. Forvaltningen arbejder fortsat på det. Medlemmerne vil få mulighed for at komme med bemærkninger til det, før det sendes ind.

**5. Samarbejde med behandlingspsykiatrien**

Mia indleder punktet med at fortælle, at dagens tema er samarbejdet med behandlingspsykiatrien. Temaet indledes med to oplæg, og derefter er der tid til en drøftelse af samarbejdet. Først vil Thomas Land fortælle lidt om kommunens samarbejde med behandlingspsykiatrien, og derefter vil Ken fra en regional vinkel fortælle om hans syn på samarbejdet mellem region og kommune.

Mia takker Lisbeth Fog for at have spurgt Ken, om han vil deltage i dag.

*Oplæg v. Thomas Land, Center for Socialpolitik og Udvikling*

Thomas fortæller, at han blandt andet sidder med psykiatriområdet, og at et fokusområde på området er, hvordan vi kan samarbejde med regionen. Thomas’ oplæg sendes med ud sammen med referatet.

Pointer fra oplæg:

Thomas nævner en række tal, der viser udviklingen i Region Hovedstaden de seneste år. Det er særligt hovedstadsregionen, som forvaltningen samarbejder med. I de seneste år er der sket en masse ændringer på flere parametre i behandlingspsykiatrien i regionen. Der er bl.a. kommet 18 pct. færre sengepladser til psykiatriske patienter siden 2010, og samtidig er der kommet 26 pct. flere patienter. Derudover er den gennemsnitlige indlæggelsestid faldet med 28 pct., mens antallet af genindlæggelser på psykiatriske afdelinger er steget med 18 pct.

Udviklingen i behandlingspsykiatrien påvirker socialpsykiatrien. Der kommer blandt andet flere borgere, der har brug for støtte i socialpsykiatrien, og de udskrives tidligere end før, og mange har også sværere problemstillinger end tidligere. Et udtryk for, at de færre sengepladser og kortere indlæggelser påvirker socialpsykiatrien er, at man i den københavnske socialpsykiatri har oprettet 150 flere pladser i samme periode som udviklingen i regionen. Udfordringen er, at der ikke er fulgt penge med til at løse den større opgave for. I den københavnske socialpsykiatri skal man derfor løfte en større opgave for færre midler end tidligere.

Særlige fokusområder i socialpsykiatrien:

* Omstillingsplanen for socialpsykiatrien
* Styrket tværsektorielt samarbejde med regionen og fælles tilbud på tværs

Eksempler herpå: Huset for Psykisk Sundhed, fælles undervisning med regionens medarbejdere og socialpsykiatriens medarbejdere om fælles sprog om borgere med misbrugsproblematikker, arbejdet med koordinerede indsatsplaner ved udskrivninger, udgående botilbudsteam fra Psykiatrisk Center Amager, som fungerer godt

* De særlige pladser på psykiatriske afdelinger:

Der er oprettet 150 særlige pladser på psykiatriske afdelinger til en lille målgruppe af borgere med psykiske problemstillinger og udadreagerende adfærd, kaotisk misbrug mv. Selvom pladserne er placeret i regionen, skal kommunen betale 80 % pct. af pladsprisen. Det er derfor dyre pladser. I Region Hovedstaden er der oprettet 47 pladser, hvoraf de 16 er til København. Det er opgjort på baggrund af kommunens befolkningsandel. Det er i dag svært at bruge pladserne, fordi borgerne skal samtykke til et ophold på dem, og borgerne skal derudover opfylde en række kriterier for at være i målgruppen.

Lillian spørger til, om de særlige pladser er særpladser.

Ken svarer, at det er en særegen konstruktion i behandlingspsykiatrien, og den store medfinansiering fra kommunal side skyldes, at kommunerne har indskrivningsret og udvisiteringsret i et visitationsforum. Det er til borgere, der er svære at rumme på almindelige botilbud, men det er i dag en udfordring, at borgerne skal samtykke til at blive indskrevet på pladserne. Mange borgere i målgruppen for pladserne vil ofte ikke give samtykke, og det gør dem svære at bruge. Pladserne kan ses som langvarige rehabiliteringspladser.

Thomas fortæller endvidere, at en anden stor udfordring for forvaltningen pt. er et lovforslag fra regeringens psykiatrihandlingsplan. I lovforslaget lægger regeringen op til, at der skal ske en stigning af den takst, som kommunerne betaler for de borgere, der ligger på en psykiatrisk afdeling, og som er meldt færdigbehandlet af lægen. Borgerne ligger der typisk efter en færdigmelding, fordi kommunerne er ved at finde en plads på et botilbud til dem. Regeringen vil nu øge taksten pr. dag for færdigmeldte for at få kommunerne til at hjemtage borgerne hurtigere og derved frigive flere sengepladser. Taksten vil med forslaget blive tredoblet efter fjorten dage.

Københavns Kommune har relativt mange færdigmeldte borgere på psykiatriske afdelinger, og derfor vil forslaget få store økonomiske konsekvenser, da forvaltningen fremover skal betale en højere takst for dem, hvis forslaget bliver vedtaget. København vil gerne hjemtage borgerne, men fordi mange af dem har svære psykiske problemstillinger og ofte også misbrugsproblemtikker, somatiske problemstillinger mv. kan det tage tid at finde et relevant botilbud. Takststigningen vil forventeligt derfor ikke føre til en hurtigere hjemtagning, men flere udgifter i socialpsykiatrien.

Lisbeth Jørgensen siger, at hun har læst i pressen, at de særlige pladser skal ændres. Nikoline svarer, at der er fremsat et lovforslag, hvor der lægges op til at ændre på visitationskriterierne for pladserne. Borgerne skal fremover opfylde færre af de seks kriterier for at blive indlagt på pladserne. Lovforslaget skal forhåbentlig medføre, at flere borgere kan blive indskrevet på pladserne. Det forventes vedtaget engang i det nye år.

Mia fortæller, at hun været i pressen om sagen og sagt, at det er dumme og dyre pladser, som hun gerne vil have ændret. De midler kommunen bruger til at finansiere pladserne kunne forvaltningen bruge andre og bedre ting i socialpsykiatrien, når visitationsreglerne betyder, at pladserne ikke kan anvendes efter deres formål.

*Oplæg v. Ken Strøm Andersen, distriktspsykiatrien på Nørrebro, Region Hovedstadens Psykiatri*

Ken indleder med at takke Lisbeth Fog for invitationen. Han sidder også i centerrådet på Center Nørrebro.

Ken siger, at det er interessant med tallene om økonomien og udviklingen i regionen. Udfordringen i dag er blandt andet, at psykiatrien har en lav status, og det gør det svært at tale området op i forhold til at skaffe flere ressourcer. Psykiatrien har i mange år været underfinansieret. Siden strukturreformen, hvor amterne blev nedlagt, er det vurderingen, at psykiatrien har været underfinansieret hvert år med 2,1 mio. kr. til varig drift. I dag afsættes der primært midler til psykiatrien igennem satspuljemidler, som udløber igen efter få år.

Ken fortæller, at han i dag arbejder i Huset for Psykisk Sundhed og et botilbudsteam på Nørrebro, som blandt andet kommer på Thorupgården. Hans erfaring er, at det fungerer godt. Formålet med botilbudsteams er blandt andet at undgå, at borgerne indlægges i behandlingspsykiatrien.

Ken siger, at det har været interessant at følge udviklingen i regionen - især i forhold til den faglige udvikling. Man har i lang tid talt om recovery i regionen, og nu tales der også om tilgangen Åben Dialog. Det er generelt vigtigt, at regionen og kommunen taler samme sprog, og det kan man bl.a. bruge fælles tilbud som Huset for Psykisk Sundhed til at opnå.

Hans generelle erfaringer med samarbejdet mellem kommunen og regionen er, at det fungerer godt. I dag er området indrettet med flere ambulante behandlingstilbud i regionen og flere kommunale botilbud i byen. Udfordringen med de mange tilbud kan i dag være at finde ud af, hvem der har ansvaret for hvad, og hvem der skal betale for hvad.

Det gode samarbejde er, når vi mødes på tværs og man ved, at andre tager over, når man slipper en borger. Det er hans oplevelse, at man i dag i højere grad mødes på tværs om borgeren. I Huset for Psykisk Sundhed er der fx ansat en medarbejder, der har til opgave at arrangere fælles indsatsmøder, hvor borgeren, regionen og kommunen deltager. Det er der gode erfaringer med.

Ken tror, at udfordringen i fremtiden bliver økonomien til området. Han oplever, at presset på området bliver større og større, og at der ikke følger økonomi med. Det er en udfordring, at målgruppen i dag ikke kan råbe politikerne op på samme måde som andre vælgergrupper. Derudover kan samarbejdet med beskæftigelsesområdet blive bedre. Der er behov for at tænke beskæftigelsesdelen ind på smarte måder med henblik på at få bedre samarbejde.

Lisbeth Jørgensen siger, at hun oplever, at der udvikler sig forskellige sprog parallelt i regionen og kommunen. De to systemer taler ikke godt sammen. Hun ser ikke positivt på udviklingen. Man bliver nødt til at forholde sig til Folketingets Ombudsmands rapport om sikkerhed, som handler om sikkerhed og sektorovergangen. Lisbeth er glad for rapporten og vil gerne have, at alle – både forvaltningen og politikerne – læser den. Lisbeth fortæller, at Merete Nordentoft har skrevet en ny bog, som handler om, hvordan man skaber fremtidens psykiatri. Den har mange gode pointer om udfordringerne på området i dag. Lisbeth har også medbragt det seneste nummer af Social Kritik, som handler om, at man skal gå ud fra borgernes egen vurdering i stedet for den uddannelse, der kører i øjeblikket. Beboerne siger, at de skal klare alt selv ud fra en recoveryforståelse.

Eva fortæller, at hun var med på et par af Folketingets Ombudsmands besøg på de københavnske tilbud. Forvaltningen arbejder på at følge anbefalingerne fra Ombudsmanden, blandt andet om sikkerhed på botilbuddene. Forvaltningen er fx ved at opdatere en inspirationsguide til forebyggelse af vold og trusler, så den får større fokus på borgernes egen vurdering. Eva siger desuden, at det ikke er forvaltningens holdning, at uddannelsen i recovery og rehabilitering skal kompensere for det nuværende serviceniveau i socialpsykiatrien. Uddannelsen skal styrke fagligheden hos medarbejderne. Socialforvaltningen vil gerne læse de forskellige ting og lade sig inspirere af dem.

Lisbeth Fog siger, at der er et par borgere på Thorupgården, som er så udadreagerende, at man gerne ser, at de bliver flyttet. På Thorupgården har man derfor drøftet udfordringen med, at det er svært at flytte borgere, der bor på et § 108-tilbud.

Eva siger, at der er stramme regler for § 108-tilbud, og hvis borgeren ikke selv ønsker at flytte, er det svært som tilbud og forvaltning at gøre det. Der er nogle nye muligheder på vej, med det løser dog ikke problemstillingen. Hun vil gerne sørge for information til Dialogforum om reglerne på området. Sekretariatet laver et papir om det.

Mia siger, at udfordringen består i, at man skal sikre borgernes retssikkerhed ift. deres egen bolig, men at vi samtidig også skal sikre trygge botilbud for borgerne.

Sine spørger, hvordan Dialogforum kan hjælpe forvaltningen med at råbe højt. Et par af medlemmerne skal med til regionens inspirationsmøde om en tre-års-udviklingsplan, og det er i sådan nogle tilfælde, at man skal råbe højt.

Mia siger, at det er en politisk diskussion. Det handler om, at området er blevet underprioriteret i flere år politisk. Det hjælper ofte, når nogle står frem og fortæller, hvordan de oplever konsekvenserne på egen krop.

Sine siger, at det også er vigtigt, at ting er tilgængelige for Dialogforum, fx kvalitetsstandarden for behandling af stofmisbrug.

Mia siger, at Sine må gerne sige til, når hun oplever, at Dialogforum ikke får relevant materiale.

Lizzie fortæller, at hun har oplevet at stå med en søn, der blev udskrevet til hjemløshed, og som ikke ville have familien involveret. Han blev udskrevet for tidligt, fordi regionen kan ikke vente på, at kommunen stiller med et tilbud 18 måneder senere. Der mangler herbergspladser og midlertidige pladser. Hun har også oplevet, at det ikke har været muligt at afholde udskrivningsmøder inden for fem dage med sagsbehandlere, fordi der ikke er ressourcer til det. Det ender sjældent med, at alle deltagerne kommer til udskrivningsmøderne, som ideelt set skal samle alle parter. Kommunen og regionen henviser til hinanden, fx at man ikke kan vente på at kommunen finder en løsning.

Ken siger, at der er flere eksempler på, når kommunen og regionen ikke er enige om, hvorvidt en borger er færdigmeldt. Det kan godt diskuteres, om en ung er færdigbehandlet, før kommunen er klar til at tage over. Derudover har behandlingspsykiatrien også et ansvar for at stille ambulant behandling til rådighed.

Lizzie og Bjarne siger, at der er eksempler på, at borgere er blevet udskrevet til gaden.

Mia siger, at hun også har hørt om problemstillingen. Hun har været på besøg hos forvaltningens Sundhedsteam, hvor en medarbejder måtte ringe og sige til hospitalet, at de skulle vente med at udskrive i et par dage, før der var en herbergsplads ledig.

Eva siger, at hun er glad for, at Ken er her, og at forvaltningen sætter pris på medarbejderne i behandlingspsykiatrien, der tager sig af borgerne. Forvaltningen er bevidst om, at regionen også mangler ressourcer.

Lizzie fortæller om en problematik, der opstår, når man er indlagt i Gentofte og henvises til at få hjælp af Gentofte Kommune, men man er københavner. Hvis man er i midlertidig boudslusningsforløb, bliver man sendt ud til samtale i Hvidovre. Det må ændres.

Ken siger, at han også har arbejdet i regionen, da der engang var 13 psykiatriske centre. Der er siden sket en centralisering, og det udfordrer medarbejdere, brugere og pårørende. Der sker også en ensretning af fagligheden. I dag er der få personalegrupper til stede sammenlignet med tidligere. Det giver ensartet behandling, som betyder flere opgaver til dem, der skal aftage dem. Der er højtkvalificeret personale i dag - også på botilbud, men der er tendens til at ansætte smalt. Man kunne brede det mere ud og have flere ergoterapeuter, sygeplejersker mv.

Laila oplever, at der er kommet færre medarbejdere på Sundbygårdsvej, og at beboerne skal lave det hele selv. Mange beboere brokker sig over, at der ikke er nok hænder. Personalet bliver stresset, og nogle er sygemeldte.

Mia siger, at det er korrekt, og at det handler om, at vi har et lavt serviceniveau på området.

Knud siger, at der i dag tales meget om tværfaglighed. Det er godt, ligesom det er godt, at der uddannes personale i recovery og rehabilitering. Det afgørende er, hvordan man forstår begreberne. Det gælder både fagprofessionelle, men også peers. De har en anden form for faglighed og kan indgå i de fagprofessionelles praksis. Det er dog en udfordring, hvis alle har en forskellig forståelse af recovery.

Thomas siger, at det er rigtigt, at det ikke kun er de fagprofessionelle, der skal inddrages. Derfor er der også i den faglige guide og på uddannelsen fokus på tilgangen Åben Dialog, involvering af pårørende og netværk samt brug af peers.

Lisbeth Fog siger, at hun er optaget af den gode udskrivningsproces. Hvordan forholder forvaltningen sig til at nedsætte en projektgruppe, der kan lave fx to principper eller regler for, hvordan man udskriver på den gode måde?

Eva siger, at det lyder interessant, og at forvaltningen gerne vil høre mere om det.

Mia takker for gode oplæg og input til drøftelsen.

**6. Høring**

Mia fortæller, at Dialogforum har fået et udkast til Socialforvaltningens kvalitetsstandard *Hjælp i hverdagen 2019.* Kvalitetsstandarden beskriver, hvilke muligheder man har for at få hjælp i hverdagen, hvis man har et fysisk, psykisk eller socialt problem, og hvis man har svært ved at klare praktiske opgaver. Der var frist for høringen den 9. november, og derfor har sekretariatet lavet et udkast, som er indsendt med forbehold for Dialogforums godkendelse.

Mia spørger, om der er ændringer eller tilføjelser til høringssvaret.

Sine siger, at det i kvalitetsstandarden står som om, at det er medarbejderne, der har brug for hjælpe-redskaber. Der mangler en præcisering af sproget, så borgerne fremstår tydeligere i teksten. Derudover kan links i teksten være ekskluderende for de, der har svært ved at bruge computer mv. I forhold til opsparet tid/klip står der ikke, hvornår de ophører.

Mia siger, at det er gode input, og at Sine gerne må sende resten af sine bemærkninger til kvalitetsstandarden til Nikoline, som vil videreformidle til forvaltningen.

**7. Eventuelt**

Mia siger, at der skal prioriteres emner til de kommende møder. Dialogforum har fået tilsendt en liste over de emner, der tidligere er meldt ind af Dialogforum.

Bjarne siger, at det er vigtigt med et tema om dødsfald og selvmord. Det er uacceptabelt, at borgerne på botilbud dør 20 år tidligere end andre. Området er dybt underprioriteret og skal længere frem på dagsordenen.

Lisbeth Fog forslår medicinpædagogiske teams som muligt tema.

Knud foreslår et emne om implementering og evaluering af de steder, hvor der er arbejdet med at implementere recovery. Derudover kan et tema også være Trauma Informed Care.

Sine siger, at nogle af emnerne på listen er konsekvenser, mens andre mere har karakter af årsager. Kan man slå nogle af temaerne sammen?

Bjarne siger, at borgerens retssikkerhed hænger sammen med dødsfald, og at man i den forbindelse kan invitere Folketingets Ombudsmænd til at holde et oplæg.

Lisbeth foreslår, at man inviterer Merete Nordentoft.

Laila foreslår flere hænder på botilbuddene som et emne.

Sine siger, at det er svært at afgrænse emnerne. Misbrugsbehandling er også en del af årsagerne til, hvorfor folk dør. Hun bakker op om Ombudsmanden som oplægsholder.

Mia siger, at dødsfald fylder meget og foreslår, at det slås sammen med et tema om retssikkerhed. Misbrugsbehandling og besparelser kan slås sammen til næste møde igen.

Eva siger, at det er bedst med et tema pr. møde. Næste gang er temaet retssikkerhed og dødsfald, herunder selvmord. Næste møde igen økonomi, besparelser og misbrugsbehandling. Og tredje møde om implementering og evaluering af recovery.

Knud siger, at der er flere udgivelser om, hvordan man implementerer recovery. I Ballerup er der fx en kvinde, der har lavet en phd om erfaringen af brugen af recovery.

Eva foreslår, at Knud er med til at planlægge og udfolde mødet med det tema.

Sine forslår, at emnet løftes på et følgegruppemøde, før det behandles i Dialogforum, og at Knud deltager i følgegruppemødet.

Eva siger, at forvaltningen gerne vil se på, om det kan lade sig gøre.

Mia opsummerer, at det næste møde handler om borgernes retssikkerhed og dødsfald på botilbud. Hvis det ikke er muligt at få fat i relevante oplægsholdere, kan det være, at der ændres i rækkefølgen af temaer. Andet mødet handler om besparelser og økonomi, ift. misbrugsbehandling, og tredje møde recovery.

Lisbeth Jørgensen siger, at det måske bliver for tungt med både Ombudsmanden og Merete Nordentoft. Kan man få tilsendt Nordentofts bog på kopi?

Mia siger, at vi ikke må kopiere bøger.

Bjarne spørger, om forvaltningen til mødet kan levere tal på dødsfald og selvmord. Hvor mange selvmord er der, hvad er årsagerne mv? Findes der undersøgelser?

Eva svarer, at forvaltningen undersøger, om det kan lade sig gøre.

**8. Afrunding**

Mia takker for input og et godt møde. Næste møde er den 4. marts 2019 kl. 15-17. På det møde godkendes resten af mødeplanen for 2019. Mødedatoerne bliver sendt ud til deltagerne.